問鴈
作者：姚勉
朝代：宋

paragraphs: 家山已作一月疎，囑鴈爲取秋風書。
鴈飛竟去已幾日，乃爾寂寂知何如。
曉霜鴈聲又東去，急起出門呼鴈住。
前時囑爾爲寄書，汝今將書落何處。
鴈言丈夫志非常，桑弧蓬矢示四方。
顧家安足就大事，底用屑屑悲故鄉。
吁嗟來汝空中鴈，黄耳猶能書往返。
飛奴解遞丞相箋，鷾鴯亦傳商婦簡。
帛書自古倩汝傳，詩人流詠知幾年。
汝今何事倦來往，應我不如蘇武賢。
鴈言君擬乃如此，信史不如無此史。
當年常侍枉教欺，我亦安能書萬里。
湖田漠漠多菰蒲，就食聊寄江南居。
書郵安得爲人作，君欲覓書尋鯉魚。